奉和聖製幸玉真公主山莊因題石壁十韻之作應制
作者：王維
朝代：唐

paragraphs: 碧落風煙外，瑤臺道路賒。
如何連帝苑，別自有仙家。
此地回鸞駕，緣谿轉翠華。
洞中開日月，窗裏發雲霞。
庭養沖天鶴，溪流上漢查。
種田生白玉，泥竈化丹砂。
谷靜泉逾響，山深日易斜。
御羹和石髓，香飯進胡麻。
大道今無外，長生詎有涯。
還瞻九霄上，來往五雲車。